Foto’s: Kaapstad-buurte loop deur onder wielrowersVan Heerden se motor. Foto: Verskaf Inwoners van verskeie buurte in Kaapstad het die afgelope paar weke deurgeloop onder rowers wat die wiele van hul motors af steel. Gemma Redelinghuys, woordvoerder van die Table View-gemeenskapspolisiëringsforum, het gesê daar was minstens vyf voorvalle in Table View oor die afgelope twee weke. Volgens Redelinghuys lyk dit soos ŉ nuwe tendens en word die wiele laataand of vroegoggend van die motors af gesteel. Suné van Heerden, ŉ inhoudsredakteur van Maroela Media wat in Vredehoek in Kaapstad woon, was self ŉ slagoffer van die nuwe tendens. “Ek het vanoggend (Donderdag) deur die venster geloer en eers gesien twee van my wiele is weg. Ek het uitgehardloop en gesien al vier wiele is weg, sowel as die spaarwiel en battery.” Volgens Van Heerden het die diewe moontlik eers die enjinkap oopgebreek en die battery ontkoppel sodat die alarm nie meer werk nie. Hulle het toe glo toegang deur die bestuurderdeur gekry, die agtersitplekke afgeslaan en die spaarwiel uit die kattebak gesteel. Van Heerden se motor het in die straat buite die woonstelkompleks waar sy bly gestaan, soos wat dikwels die geval is in Kaapstad. Redelinghuys het gesê daar was ook al voorvalle waar meer as een motor in ‘n straat op een aand geteiken is. “Ons doen ‘n beroep op mense om baie bewus te wees van wat in hul omgewing aangaan en by hul plaaslike buurtwag aan te sluit. Dit is ook noodsaaklik dat mense die voorvalle by die polisie aanmeld sodat daar ondersoek ingestel kan word na die modus operandi wat deur die diewe gevolg word.” Mense het intussen op Table View-GPF se Facebook-blad gesê hulle is bewus van voorvalle in Goodwood, Monte Vista en Plattekloof Glen.